[pic] | COMISIA EUROPEANĂ |

Bruxelles, 11.1.2011

COM(2010) 813 final

RAPORT AL COMISIEI CĂTRE PARLAMENTUL EUROPEAN ȘI CONSILIU

referitor la punerea în aplicare a Deciziei nr. 1297/2008/CE a Parlamentului European și a Consiliului din 16 decembrie 2008 privind un program pentru modernizarea statisticilor europene referitoare la întreprinderi și comerț (MEETS)

RAPORT AL COMISIEI CĂTRE PARLAMENTUL EUROPEAN ȘI CONSILIU

referitor la punerea în aplicare a Deciziei nr. 1297/2008/CE a Parlamentului European și a Consiliului din 16 decembrie 2008 privind un program pentru modernizarea statisticilor europene referitoare la întreprinderi și comerț (MEETS)

INTRODUCERE

Conform dispozițiilor articolului 6 din Decizia nr. 1297/2008/CE a Parlamentului European și a Consiliului din 16 decembrie 2008 privind un program pentru modernizarea statisticilor europene referitoare la întreprinderi și comerț (MEETS) (denumită în continuare „decizia MEETS”), „până la 31 decembrie 2010, iar ulterior în fiecare an până în 2013, Comisia înaintează Parlamentului European și Consiliului un raport privind punerea în aplicare a programului MEETS”.

Prezentul raport documentează activitățile desfășurate în cadrul programului MEETS de către statele membre, alături de Comisie (Eurostat), în ceea ce privește prevederile deciziei MEETS și deciziile asociate ale Comisiei privind programele anuale de lucru pentru 2009 și 2010, ambele adoptate în 2009. Proiectul MEETS urmărește îndeaproape principalele orientări prezentate în Comunicarea Comisiei către Parlamentul European și Consiliu din 10 august 2009 privind metoda de producere a statisticilor UE: o viziune pentru decada următoare[1].

OBIECTIVE, ACȚIUNI ANUALE ȘI PRIORITĂȚI

Primul program anual de lucru (pentru 2009) a reprezentat începutul acțiunilor pentru o reorganizare și o modernizare fundamentale ale statisticilor referitoare la întreprinderi și comerț prevăzute în decizia MEETS de bază. Acțiunile au continuat în cel de-al doilea program anual de lucru (pentru anul 2010) și sunt încă în curs de desfășurare. Prin urmare, prezentul raport se concentrează asupra progreselor înregistrate până în prezent în punerea în aplicare a acțiunilor, acordându-se o atenție deosebită rețelelor de colaborare din cadrul Sistemului Statistic European (SSE), așa-numitele „ESSnet”, înființate pentru diferite tipuri de activități. ESSnet au fost dezvoltate pentru schimb de experiență și canalizarea cunoștințelor în SSE, precum și pentru a include activitățile realizate în cadrul proiectelor de către anumite state membre, urmând ca rezultatele să fie puse la dispoziția întregului SSE.

Pe lângă ESSnet, au fost oferite fonduri pentru acorduri de individuale de subvenționare încheiate cu institutele naționale de statistică (INS) și au fost contractate mai multe studii externe. Eurostat și INS au pregătit și alte proiecte care, până în prezent, nu au implicații financiare. Pentru sprijinirea punerii în aplicare a programului, fondurile au fost utilizate pentru obiective de asistență tehnică și administrativă, precum organizarea de ateliere și grupuri operative cu participarea experților naționali. În total, finanțarea oferită de UE pentru programele de lucru s-a ridicat la aproximativ 5 milioane EUR în anul 2009 și 10 milioane EUR în anul 2010, cuprinzând peste 25 de proiecte. Subvențiile, oferite prin ESSnet sau sub forma subvențiilor individuale, au reprezentat cel mai frecvent instrument de finanțare a acțiunilor (în proporție de aproximativ 90%).

Obiectivul 1: Revizuirea priorităților și elaborarea unor seturi țintă de indicatori pentru domenii noi

Identificarea domeniilor de o importanță mai redusă

Necesitatea de a reduce sarcina respondenților și costurile de producere a statisticilor a impus o revizuire a priorităților. Obiectivul prezentului proiect este de a identifica acele domenii și caracteristici din cadrul cerințelor juridice ale statisticilor referitoare la întreprinderi a căror importanță a scăzut și care, astfel, pot fi eliminate dintre respectivele cerințe. Acest obiectiv a fost urmărit prin intermediul unui studiu („Listă a actelor legislative și metodologiilor privind statisticile referitoare la întreprinderi și comerț) și prin așa-numitul „exercițiu de filtrare” desfășurat în 2009 de către Eurostat în strânsă cooperare cu INS, prin care s-a urmărit identificarea actelor legislative sau a părților de acte legislative din domeniul statisticilor referitoare la întreprinderi care trebuie să fie examinate cu o mai mare atenție. Aceste priorități (mai multe variabile) au fost validate în ceea ce privește statisticile structurale de întreprindere de către Comitetul consultativ european pentru statistică (ESAC) la începutul anului 2010 și au făcut, de asemenea, obiectul consultărilor cu asociațiile profesionale europene (FEBI). În cazul statisticilor pe termen scurt, consultarea utilizatorilor a avut loc în contextul studiilor continue permanente din acest domeniu, constând într-o anchetă în rândul utilizatorilor, o anchetă vizând INS și o revizuire a procedurilor Eurostat.

Propunerile privind ambele activități de colectare a datelor au fost retrimise grupurilor de lucru corespunzătoare.

Dezvoltarea unor domenii noi

Cele mai importante domenii care urmează a fi examinate sunt globalizarea și spiritul antreprenorial. Primul proiect major care va fi menționat în domeniul globalizării este „elaborarea statisticilor referitoare la grupurile de întreprinderi”. Obiectivele acestui proiect sunt: a) identificarea indicatorilor utili și semnificativi pe baza grupurilor de întreprinderi ca unitate de observare, acestea reprezentând principalele motoare ale globalizării și b) testarea fezabilității colectării acestor indicatori. În urma a două reuniuni la nivel de experți organizate în 2009, a avut loc o identificare prealabilă a necesităților utilizatorilor și a situației furnizării din perspectiva statisticilor referitoare la comerțul exterior și întreprinderi. În cadrul statisticilor referitoare la comerț, elementul central de interes este reprezentat de contribuția grupurilor de întreprinderi la comerțul internațional și de schimburile comerciale în interiorul grupului și cota acestora în comerțul global. În contextul statisticilor structurale de întreprindere, există o dezbatere privind oportunitatea folosirii grupurilor de întreprinderi ca unități de observare pentru acest tip de statistici, precum și privind necesitatea analizării efectului grupurilor de întreprinderi asupra întreprinderilor mici și mijlocii și a statisticilor privind demografia întreprinderilor.

A avut loc un studiu pentru analizarea nevoilor utilizatorilor în ceea ce privește statisticile referitoare la grupurile de întreprinderi, identificarea posibilelor sinergii și formularea de recomandări privind domeniile de dezvoltare metodologică. Studiul este evaluat în prezent de către experți din statele membre și ai serviciilor Comisiei, în vederea elaborării unei strategii privind abordarea viitoare a acestui aspect. În urma primului studiu și a consultării cu principalele părți interesate, va continua dezvoltarea metodologiei privind principalele domenii ale statisticilor referitoare la grupurile de întreprinderi.

Un alt proiect important vizează dezvoltarea unor indicatori economici ai globalizării, în principal pe baza Manualului OCDE privind indicatorii globalizării economice. Un prim set de indicatori ai globalizării a fost alcătuit și publicat online pe site-ul de internet al Eurostat. Eurostat a înființat un grup intern, cu rolul de a continua dezvoltarea metodologiei în acest context. Este în curs de realizare un studiu privind punerea practică în aplicare a indicatorilor specificați în Manualul OCDE privind indicatorii globalizării economice, ale cărui obiective sunt de a calcula și disemina indicatori atunci când este posibil, precum și de a identifica potențialul de colectare a indicatorilor care nu sunt încă disponibili.

Pentru sprijinirea politicilor legate de spiritul antreprenorial , au fost dezvoltați indicatori precum demografia întreprinderilor și demografia întreprinderilor care oferă locuri de muncă. Analiza detaliată a indicatorilor spiritului antreprenorial este în curs, în vederea obținerii unui consens internațional asupra unui set de indicatori conformi cu Programul comun OCDE/Eurostat privind indicatorii spiritului antreprenorial în cadrul căruia este în pregătire un atelier comun Eurostat/OCDE dedicat factorilor determinanți ai spiritului antreprenorial (de exemplu, cadrul de reglementare).

Obiectivul 2: Asigurarea unui cadru simplificat al statisticilor referitoare la întreprinderi

Statisticile europene referitoare la întreprinderi și comerț sunt elaborate în conformitate cu legislația Uniunii Europene, care s-a dezvoltat de-a lungul anilor. Proiectul intitulat „ Ameliorarea coerenței între reglementările din diferite domenii ale statisticilor referitoare la întreprinderi și comerț ” are ca scop revizuirea acestei legislații, în vederea asigurării unui cadru armonizat, metodologic, durabil și eficient din punctul de vedere al costurilor pentru diferite domenii ale statisticii referitoare la întreprinderi și comerț.

Proiectul a fost inițiat printr-o serie de reuniuni ale grupurilor operative, în cadrul cărora Eurostat și statele membre participante au dezbătut programul de lucru și posibilitatea punerii în aplicare a unei ESSnet în acest domeniu. Rolul de coordonator al ESSnet nou înființate este atribuit Eurostat, deoarece coordonatorul nu poate fi desemnat din rândul statelor membre. Programul de lucru al ESSnet prevede examinarea unităților statistice utilizate într-o primă etapă. Alte aspecte urmând a fi analizate sunt populația țintă, cadrele, perioada de referință, clasificările și aplicațiile acestora (defalcări, agregate speciale), caracteristicile și definițiile. Au fost oferite subvenții individuale în vederea îmbunătățirii „consecvenței între statisticile referitoare la balanța de plăți și cele referitoare la comerț” și a „consecvenței între statisticile referitoare la balanța de plăți și cele referitoare la turism”.

Elaborarea statisticilor referitoare la grupurile de întreprinderi

Această acțiune este foarte strâns legată de proiectul de dezvoltare a noilor indicatori în domeniul globalizării prevăzut la obiectivul 1, dar se concentrează în principal asupra instrumentelor de producere a statisticilor într-o lume din ce în ce mai globalizată. Primul instrument menționat este Registrul EuroGroups , un registru statistic al grupurilor de întreprinderi multinaționale care desfășoară activități în Uniunea Europeană. Temeiul juridic a fost stabilit prin Regulamentul (CE) nr. 177/2008 al Parlamentului European și al Consiliului din 20 februarie 2008 de stabilire a unui cadru comun pentru registrele de uz statistic ale întreprinderilor și de abrogare a Regulamentului (CEE) nr. 2186/93 al Consiliului[2].

Scopul Registrului EuroGroups este de a oferi baza pentru producerea unor statistici comparabile privind globalizarea economiilor și de a asigura un cadru unic de studiu, constând într-o rețea de registre statistice centrale și naționale de întreprinderi, care sprijină producerea de statistici privind globalizarea pe baza unor date microeconomice.

Primele etape principale au fost parcurse: date privind 5 000 de grupuri multinaționale au fost integrate și asociate registrelor statistice naționale privind întreprinderile; a fost creată o ESSnet pentru continuarea dezvoltării metodologiei registrelor EuroGroups; au fost integrate proceduri centralizate și naționale privind registrele, au fost dezvoltate instrumente comune de sprijinire a acestor proceduri, iar calitatea lor a fost îmbunătățită. Toate acestea au fost realizate prin ateliere cu INS și băncile centrale naționale, precum și prin subvenții pentru dezvoltarea și punerea în aplicare a metodelor și instrumentelor Registrului EuroGroups la nivel național.

A fost creată o ESSnet privind „stabilirea profilurilor”, în vederea dezvoltării și aplicării unei metodologii de „stabilire a profilurilor” grupurilor de întreprinderi multinaționale complexe și de mari dimensiuni. ESSnet a realizat un studiu de fezabilitate și a prezentat recomandări privind un model de unitate statistică adaptată structurii operaționale a grupurilor de întreprinderi multinaționale complexe și de mari dimensiuni.

Realizarea de anchete la nivel comunitar pentru a reduce sarcina asupra întreprinderilor

Eurostat a lansat un proiect privind „sistemele de eșantionare din UE”, pentru a identifica domeniile statisticilor referitoare la întreprinderi și comerț în privința cărora nu toate statele membre solicită informații complete și detaliate.

Obiectivul 3: Sprijinirea aplicării unei metode mai eficiente de realizare a statisticilor referitoare la întreprinderi și comerț;

Îmbunătățirea utilizării datelor deja existente în sistemul statistic și a posibilității de realizare a estimărilor

Primul proiect care ar trebui menționat este „ stocarea și corelarea datelor în cursul producerii statisticilor referitoare la întreprinderi ”. Obiectivul este de a sprijini punerea în aplicare în statele membre a unei baze de date cu un nivel mai ridicat de integrare și a unor sisteme de producere a datelor pentru statisticile referitoare la întreprinderi. Există trei aspecte principale legate de corelarea microdatelor și stocarea datelor care sunt vizate de acest proiect, și anume:

- integrarea datelor, în cadrul căreia ar trebui să fie utilizate mai eficient statisticile referitoare la întreprinderi care sunt disponibile în INS, prin corelarea microdatelor și eventual, a macrodatelor provenite din diferite surse în vederea realizării unor analize ale datelor referitoare la întreprinderi care anterior nu erau posibile, pentru a răspunde necesităților utilizatorilor într-o manieră mai flexibilă și pentru a reduce sarcina de răspuns a întreprinderilor.

- integrarea proceselor, care presupune eficientizarea statisticilor referitoare la întreprinderi prin înlocuirea în cât mai mare măsură a sistemelor izolate de producere a datelor care sunt specifice sistemelor individuale de colectare a datelor cu sisteme generice, scopul fiind acela de a permite îmbunătățirea raportului cost-eficacitate al datelor produse de INS, să crească și să standardizeze calitatea rezultatelor și să îmbunătățească analiza și difuzarea datelor statistice.

- modificarea organizațională, în special gestionarea introducerii și punerii în aplicare a unui sistem integrat de producere de date statistice, care să includă atât modificări tehnice, cât și modificări cu caracter organizațional.

În condițiile în care mai multe state membre au adoptat deja metode de corelare și stocare a datelor, acest proiect se va baza pe o ESSnet care va fi stabilită începând din anul 2010. A fost înființat un grup operativ, care urmează să autorizeze lansarea ESSnet după o dezbatere prealabilă a programului de lucru.

Au fost inițiate trei proiecte specifice, al căror obiectiv este de a corela microdatele pentru statistici individuale :

- primul proiect vizează „corelarea microdatelor privind externalizarea internațională” cu statisticile structurale de întreprindere și statisticile privind comerțul internațional de mărfuri. Au fost acordate subvenții pentru sprijinirea acțiunilor statelor membre în acest domeniu. Obiectivul proiectului este de a analiza impactul externalizării internaționale asupra tiparelor performanțelor economice, ocupării forței de muncă și comerțului internațional de mărfuri ale întreprinderilor.

- al doilea proiect, intitulat „noi indicatori statistici privind comerțul exterior în funcție de caracteristicile întreprinderilor”, urmărește să dezvolte în continuare indicatori care combină variabile din statisticile referitoare la comerțul exterior și la întreprinderi, precum și să testeze fezabilitatea colectării noilor indicatori. Acești indicatori au rolul de a oferi o imagine de ansamblu a structurii întreprinderilor care sunt active în comerțul internațional și, prin urmare, ar trebui să permită utilizatorilor să analizeze impactul comerțului asupra producției, ocupării forței de muncă și performanței întreprinderilor. Pe lângă identificarea noilor indicatori care oferă diverse informații legate de întreprinderile europene implicate în comerțul intern, este în curs de elaborare un cadru metodologic de compilare a noilor indicatori. Acțiunea este sprijinită printr-un contract și prin subvenții.

- scopul celui de al treilea proiect, intitulat „corelarea microdatelor privind utilizarea TIC”, este de a dezvolta o metodă de corelare a microdatelor, în vederea unei utilizări mai eficiente a microdatelor de bază care sunt disponibile în INS și care măsoară impactul economic al utilizării TIC de către întreprinderi. Pentru desfășurarea acestei activități a fost pregătită o ESSnet.

Obiectivul proiectului „ Metodologie pentru statistici moderne referitoare la întreprinderi (eșantionare optimă, estimare bazată pe modele, integrare a datelor) ” este de a stabili și documenta metode pentru statistici moderne referitoare la întreprinderi, care contribuie la utilizarea eficientă a resurselor și la un nivel înalt de comparabilitate a rezultatelor aferente diferitelor țări și domenii. A fost înființată o ESSnet pentru stabilirea celor mai bune practici în unele domenii de dezvoltare (de exemplu, noi instrumente de colectare a datelor, modelare, abordări la nivel european) și pentru producerea unui ghid privind metode ale statisticilor europene referitoare la întreprinderi (o actualizare a ghidului din 1997), care ține seama de rezultatele altor proiecte (MEETS), precum și de recomandările metodologice din unele domenii specifice în curs de dezvoltare.

Îmbunătățirea utilizării datelor deja existente în economie

Pentru a reduce sarcina respondenților, compilarea statisticilor referitoare la întreprinderi trebuie să fie efectuată pe baza datelor disponibile deja în economie, cum ar fi datele colectate de autoritățile fiscale și datele produse în conformitate cu sistemele contabile. Regulamentul privind statisticile europene ( articolul 24 )[3] oferă INS dreptul de a accesa surse de date administrative în măsura în care acestea sunt necesare pentru dezvoltarea, producerea și difuzarea statisticilor europene. Există, cu toate acestea, numeroase dificultăți de ordin metodologic și practic care trebuie să fie depășite.

În acest scop, în 2009 a fost lansată o ESSnet privind mai buna utilizare a datelor administrative și contabile pentru statisticile referitoare la întreprinderi, a cărei activitate va continua până în 2013. Principalele obiective ale acestei ESSnet sunt de a investiga posibilitatea utilizării în mai mare măsură a datelor administrative pentru statistici referitoare la întreprinderi, de a pune la dispoziția INS cele mai bune practici și de a elabora recomandări în acest domeniu. Elementul central al activității constă în evaluarea problemelor comune care apar ca urmare a utilizării mai multor surse de date în vederea producerii de statistici referitoare la întreprinderi.

Elaborarea de instrumente vizând creșterea eficienței extragerii, transmiterii și prelucrării datelor

Un proiect care se impune a fi menționat este „o mai bună utilizare a datelor vamale în statisticile privind comerțul exterior (Extrastat)”. Extrastat utilizează informațiile colectate din declarațiile vamale și va fi afectat de modificările introduse de Codul vamal modernizat[4]. Regulamentul Extrastat[5] a fost modificat în scopul pregătirii acestor modificări, iar statelor membre le sunt oferite subvenții pentru acțiuni de sprijinire a aplicării noului regulament.

În ceea ce privește proiectul „facilitarea utilizării nomenclaturii combinate”, institutele naționale de statistică au beneficiat de subvenții individuale pentru pregătirea instrumentelor de asistență în ceea ce privește nomenclatura combinată necesare pentru uzul declaranților Intrastat.

Au început lucrările pregătitoare pentru proiectul „facilitarea transferului de date de la întreprinderi către institutele naționale de statistică”, care urmărește să exploreze posibilitățile de simplificare a transmiterii datelor de la întreprinderi către autoritățile naționale de statistică.

Obiectivul 4: Modernizarea Intrastat

Armonizarea metodelor de îmbunătățire a calității în cadrul unui Intrastat simplificat

În 2009 a fost adoptată o modificare la Regulamentul Intrastat[6]. Această revizuire a simplificat sistemul Intrastat, permițând statelor membre să excepteze mai mulți comercianți de la obligațiile de raportare. Deoarece aceasta va presupune colectarea de date mai puțin detaliate, sunt necesare măsuri de asigurare a calității datelor. În cadrul acestei acțiuni, au fost lansate două proiecte de îmbunătățire a calității datelor. Aceste proiecte reprezintă, în același timp, condiții preliminare necesare pentru eventuale măsuri viitoare de simplificare.

Primul proiect, intitulat „Îmbunătățirea calității datelor într-un sistem Intrastat simplificat”, urmărește îmbunătățirea calității datelor prin dezvoltarea și punerea în aplicare a unor metode și practici armonizate. Au fost elaborate ghiduri metodologice în cadrul unui contract de servicii și au fost oferite subvenții pentru punerea în aplicare a unor acțiuni privind îmbunătățirea calității.

Obiectivul celui de-al doilea proiect, „Reducerea asimetriilor în Intrastat”, constă în reducerea treptată și permanentă a asimetriilor la nivel detaliat și agregat în comerțul din interiorul Uniunii. În 2009 a avut loc o rundă de reconciliere la nivel UE. Runda de reconciliere a constat într-o serie de studii coordonate bilaterale efectuate de către statele membre la cel mai detaliat nivel al datelor. Această rundă de reconciliere a condus la soluționarea, remedierea sau prevenirea pe viitor a mai multor asimetrii semnificative. În plus, au fost identificate unele fluxuri comerciale specifice, care necesită o activitate metodologică mai amănunțită. Au fost acordate subvenții statelor membre.

Îmbunătățirea utilizării datelor administrative

Obiectivul acestei acțiuni este atingerea unui nivel sporit de utilizare a datelor administrative de către statele membre în cursul elaborării statisticilor Intrastat. Intrastat reprezintă aproximativ jumătate din obligațiile statistice ale întreprinderilor din UE. Sarcina statistică totală este, în termeni absoluți, destul de redusă (sub 1% din sarcina administrativă totală), dar continuă să fie percepută ca având un nivel ridicat. Dacă autoritățile naționale competente în ceea ce privește sistemul Intrastat ar avea capacitatea de a exploata într-o mai mare măsură datele administrative existente, atât sarcina reală, cât și cea percepută ar putea fi reduse. Au fost acordate subvenții pentru sprijinirea corelării următoarelor baze de date: Intrastat, TVA și sistemul de schimb de informații privind TVA (VIES).

Îmbunătățirea și facilitarea schimbului de date în cadrul Intrastat

Acțiunile de modernizare a colectării datelor prin utilizarea mijloacelor electronice și a tehnologiilor internet au continuat, iar utilizarea instrumentelor respective a sporit. S-au depus eforturi importante în domeniul validării și editării datelor prin intermediul proceselor automatizate, precum și în ceea ce privește aplicarea de concepte statistice avansate în domeniul detectării și auto-corectării erorilor.

CONCLUZII

De la adoptarea Deciziei nr. 1297/2008/CE și adoptarea primului program de lucru în aprilie 2009, pentru cele patru obiective MEETS au fost lansate peste 25 de proiecte. Au fost înregistrate progrese majore în înființarea rețelelor de colaborare care desfășoară activități în următoarele șase domenii principale: coerența conceptelor și metodelor, stabilirea profilurilor grupurilor de întreprinderi multinaționale complexe și de mari dimensiuni, corelarea microdatelor și stocarea datelor în cadrul producerii statisticilor, corelarea microdatelor privind utilizarea TIC, metodologia pentru statisticile moderne referitoare la întreprinderi și utilizarea datelor administrative și contabile. În plus, au fost lansate mai multe proiecte de sprijinire a dezvoltării și aplicării registrului EuroGroups în statele membre. Cu toate acestea, trebuie menționat faptul că statele membre au o capacitate limitată de absorbție în ceea ce privește activitățile suplimentare de coordonare presupuse de participarea la rețele.

Toate studiile desfășurate și finalizate vor fi evaluate împreună cu principalele părți interesate din cadrul serviciilor Comisiei și din statele membre. Metodologiile dezvoltate vor fi introduse prin proiecte pilot. Identificarea domeniilor de o importanță mai redusă va continua să fie integrată în strategia generală a Eurostat privind stabilirea priorităților. Această strategie se bazează pe Comunicarea Comisiei către Parlamentul European și Consiliu privind stabilirea priorităților, simplificarea și reducerea sarcinii de răspuns în domeniul statisticilor comunitare[7].

Finanțarea corespunzătoare din partea UE a fost garantată prin două programe anuale de lucru adoptate de Comisie pentru a sprijini statele membre să reducă sarcina care revine întreprinderilor și pentru a permite sistemului statistic european să răspundă noilor necesități în ceea ce privește informațiile statistice. Au fost cofinanțate treizeci și una de subvenții, totalizând aproximativ 13,5 milioane EUR, și au fost subcontractate 13 studii externe, cu o valoare totală de aproximativ 1,5 milioane EUR. În plus, pentru dezvoltarea acțiunilor au fost finanțate ateliere și grupuri operative.

Având în vedere complexitatea lor, toate acțiunile vor fi continuate, iar progresele înregistrate vor fi prezentate mai detaliat în rapoartele anuale, a căror elaborare va continua până în 2013.

[1] COM(2009) 404.

[2] JO L 61, 5.3.2008, p. 6.

[3] Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).

[4] Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (JO L 145, 4.6.2008, p. 1).

[5] Regulamentul (CE) nr. 222/2009 al Parlamentului European și al Consiliului din 11 martie 2009 de modificare a Regulamentului (CE) nr. 638/2004 privind statisticile comunitare referitoare la comerțul cu mărfuri între statele membre (JO L 87, 31.3.2009, p. 160).

[6] Regulamentul (CE) nr. 638/2004 al Parlamentului European și al Consiliului din 31 martie 2004 (JO L 102, 7.4.2004, p. 1).

[7] COM(2006) 693 final din 14 noiembrie 2006 (JO C 78, 11.4.2007, p. 8).